བརྡ་ཐིམཿམཁའ་འགྲོ་གསང་བའི་ཆོས་སྐོར་ལསཿཉམས་ལེན་ཆོས་དྲུག་བཞུགས་སོཿདུས་གསུམ་རྒྱལ་བ་བསྐྱེད་པའི་ཡུམཿ མཚོ་རྒྱལ་ཉིད་ལ་ཕྱག་འཚལ་ལོཿམ་འོངས་སྐལ་ལྡན་རྣལ་འབྱོར་དོནཿ ཉམས་ལེན་ཆོས་དྲུག་གདམས་པ་བསྟནཿ ས་མ་ཡཱཿ དང་པོ་ཟབ་མོའི་རྫོགས་རིམ་ནིཿ རང་ཉིད་ཡེ་ཤེས་མཚོ་རྒྱལ་བསྒོམསཿ སྐུ་དབུས་དབུ་རྐྱང་རོ་གསུམ་རྩཿའཁོར་ལོ་ལྔ་དང་བཅས་པ་གསལཿརླུང་དུག་བསལ་ཞིང་གསལ་དག་ངངཿ སྙིང་ཀར་པད་ཟླ་ཉི་མའི་སྟེངཿ སེམས་ཀྱི་རང་བཞིན་བམ་དམར་པོཿཤིན་ཏུ་ཕྲ་བའི་རང་བཞིན་ཅནཿ གསལ་འཚེར་དྭངས་མ་ལྔ་དང་ལྡནཿ དེ་ནས་སྦྱོར་བ་བཞི་ལྡན་གྱིསཿ སྟེང་འོག་རླུང་བཟུང་དྭངས་མའི་ཆཿ སྙིང་གའི་ཡི་གེར་ཐིམ་པར་བསམཿ རིམ་བཞིན་འབྲུ་གསུམ་བཟླས་པར་སྦྱརཿདང་པོར་སྲོག་རྩོལ་དྲག་པོ་དངཿའཇམ་དང་ཕྲ་བའི་ཚུལ་གྱིས་ནིཿ རླུང་སེམས་འཇུག་པ་གཅིག་པའི་ངངཿཡང་ཡང་གནད་དུ་བསྣུན་པའི་མཐུསཿརྟགས་བཅུ་སྟོང་གཟུགས་སྣང་བ་རྣམསཿ རིམ་པར་ཤར་ནས་འོད་གསལ་ངངཿལྷན་སྐྱེས་བདེ་བ་ཆེན་པོ་ལཿ མཉམ་པར་འཇོག་པ་གནད་ཀྱི་མཐིལཿདེ་ནས་བདེ་ཆེན་འཁོར་ལོ་དངཿ ལྟེ་བར་དཔའ་བོ་ཡབ་ཡུམ་ཉིདཿ ཡི་གེ་ཁ་བའི་རྡུལ་འབབ་དངཿདམར་ཆའི་མེ་ཡིས་རབ་སྦར་བསཿ འབར་དང་འཛག་པས་འཁོར་ལོ་ལྔརཿདགའ་བའི་ཡེ་ཤེས་ངོས་བཟུང་སྟེཿ ལྷན་ཅིག་སྐྱེས་བྲལ་དོན་གྱི་ཆཿམཉམ་པར་འཇོག་ཅིང་གནད་དུ་བསྣུནཿ སླར་ཡང་ཉིན་ཞག་ཕྲུགས་རེ་བཞིནཿའཁོར་ལོ་ལྔ་རུ་སེམས་བཟུང་ཞིངཿའབྱུང་བ་ལྔ་ཡི་དྭངས་མའི་གཟུགསཿ དེ་དང་ཡེ་ཤེས་གཉིས་མེད་པརཿབསྒོམས་པས་ཁམས་ལྔའི་བྱེད་རྩོལ་དགཿ དྭངས་མར་འགྱུར་ཞིང་ཞིང་ཁམས་འཆརཿཡོན་ཏན་བསམ་གྱིས་མི་ཁྱབ་ཐོབཿ དེ་རྣམས་རྩོལ་བཅས་རིམ་པའོཿས་མ་ཡཿ རྒྱ་རྒྱ་རྒྱཿ དེ་ནས་ཤིན་ཏུ་དབེན་པའི་གནསཿ རང་གི་སྒོ་གསུམ་ལེགས་པར་བརྟགསཿ ཐོག་མེད་དུས་ནས་ད་ལྟའི་བརཿ རང་སྣང་གཞན་དུ་བཟུང་ནས་འཁྲུལཿགཟུགས་བརྙན་ལུས་དང་བྲག་ཆའི་ངགཿསྨིག་རྒྱུ་སེམས་བཞིན་བདེན་གྲུབ་མེདཿ ཐོ་ཡོར་མི་དང་ཐག་ཁྲ་སྦྲུལཿ གཟུགས་བཞིན་སྒྱུ་མས་སྒྱུ་མར་བཅིངསཿགང་ཡང་བདེན་མེད་ཡ་མ་བླརཿ ལུས་ངག་ཡིད་གསུམ་རང་བཞིན་དངཿབསྒྱུར་དང་རང་བབ་དོན་མ་གྲུབཿ ཚུལ་བཞིན་ཤེས་པའི་རྣལ་འབྱོར་གྱིསཿསྒྱུ་མ་ལྟ་བུར་ལ་བཟླས་ཤིངཿ སྣང་བ་སྒྱུ་མའི་དཔེ་བརྒྱད་ལཿཞེན་པ་འཁྲུལ་བའི་བྱིས་པའི་བློཿ ཇི་བཞིན་གཏན་ལ་དབབ་པ་ནིཿ སྒོ་གསུམ་ཞེན་འཛིན་ནམ་དོར་ཚེཿ དེ་ཉིད་ཡོན་ཏན་ཐོབ་པ་ཡིནཿ དེ་བར་མཉམ་བཞག་རྒྱུན་སྐྱོང་ཞིངཿརྗེས་ཐོབ་ལའང་ལམ་ཁྱེར་བྱཿཐམས་ཅད་ནམ་མཁའ་འཇའ་ཚོན་བཞིནཿ སྣང་ཡང་ཕན་གནོད་མེད་པའི་ཚེཿརུ་ཤན་ཕྱི་ནང་གསང་བའི་རྟགསཿ གང་ལ་ཞེན་པ་དངོས་སུའམཿ ཡིད་ཀྱི་ཤེས་རབ་བློ་ཡིས་དཔྱོདཿདེ་མཐུས་ཡོན་ཏན་ཕྱོགས་མེད་ཐོབཿ དེ་ནི་རྩོལ་མེད་སྟ་གོན་ནོཿ ས་མ་ཡཿ རྒྱ་རྒྱ་རྒྱཿསེམས་ཀྱི་རང་བཞིན་གདོད་མ་གྲུབཿཀུན་ཏུ་རྟོག་པས་འཁོར་བར་བཅིངཿ གཟུང་འཛིན་འཁྲུལ་བས་འགྲོ་བ་བསླུསཿའཁོར་བར་འཁོར་ཞིང་འཁྲུལ་བར་འབྱམསཿ ཉོན་མོངས་ལས་འབྲས་ཆུད་མི་ཟཿ ཕན་གནོད་སྣང་བ་རྒྱུད་ཆད་མེདཿ དེ་ལ་ཐེག་བརྒྱད་གྲུབ་མཐའ་ཡིཿ བློས་རྩོལ་རིམ་པས་རང་གིས་རངཿ བཅིངས་པ་གྲོལ་བ་ཇི་ལྟར་འགྱུརཿརྩོལ་མེད་རྫོགས་པ་ཆེན་པོ་ཡིཿ བཅིང་གྲོལ་མེད་པའི་དོན་རྟོགས་ནཿ སྐད་ཅིག་ཉིད་ལ་མངོན་སངས་རྒྱསཿ རིག་པ་ཡེ་ནས་མ་འཁྲུལ་ཞིངཿསྐུ་གསུམ་ཡེ་ཤེས་ཉིད་དུ་བཞུགསཿ སྣང་ཡང་དེར་འཛིན་མེད་པར་ཤརཿ སེམས་ནི་གློ་བུར་སྣང་བར་སྤྱོདཿ ཐ་དད་འཛིན་ཅིང་དུམ་བུར་ཆདཿདེ་ཡང་རྟོག་པས་གློ་བུར་རྒྱུནཿ གང་ལ་ཆགས་པས་ལས་ཉོན་སྤུངསཿ ཉོན་མོངས་དྲྭ་བར་རིམ་བཞིན་འགྱུརཿ བདག་གཞན་གཉིས་སུ་སྣང་བ་ཡིཿ འགྲོ་བའི་འཁྲུལ་བློ་ཡ་རེ་ཆཿརྫོགས་པ་ཆེན་པོའི་རང་བཞིན་ནིཿ བསལ་བཞག་མེད་པའི་ཡེ་ཤེས་དེཿའདུ་འབྲལ་མེད་པར་ཡེ་གནས་ཀྱངཿ འགྲོ་བས་དེ་ལྟར་མ་རྟོགས་ཤིངཿཐ་དད་གཟུང་དང་འཛིན་པ་སྟེཿ ཆུ་དང་ཆབ་རམ་ཇི་བཞིན་དུཿསེམས་དང་ཡེ་ཤེས་དབྱིངས་ན་གཅིགཿ སྣང་བ་ཕྱི་ཕྱིར་མ་བརྟས་ཤིངཿ དྭངས་གསལ་བརྗོད་པ་མེད་པ་ཡིཿ རང་བཞིན་གཏད་མེད་ཉིད་དུ་ཞོགཿ ཤར་ཡང་ཕན་གནོད་གང་ཡང་མེདཿགྲོལ་བར་ཤེས་པ་རྫོགས་པའི་གནདཿ ཤིན་ཏུ་ཡིད་དཔྱོད་ཕྲ་མོའི་རིགསཿདྲི་མའི་སྐྱོན་དང་རབ་བྲལ་བརཿངོ་བོ་ནམ་མཁའ་ལྟ་བུ་ལཿརྩལ་སྣང་འཇའ་དང་སྤྲིན་བཞིན་ནོཿ ལྟ་བ་གངས་ཀྱི་རྒྱལ་པོ་བཞིནཿནམ་མཁའ་ཀློང་ཡང་བདེ་བ་ཆེཿ གྲུབ་མཐའི་ཞེན་འཛིན་སྡེར་ཆགས་ཚོགསཿརང་བཞིན་མེད་པར་ཟིལ་གྱིས་གནོནཿ སྤྱོད་པ་ཐག་མཁན་སྣལ་མ་བཞིནཿསྣང་བར་ཕན་གནོད་བདེ་སྡུག་གིསཿ ལེགས་ཉེས་རི་མོའི་རྟེན་འབྲེལ་ངོམསཿདེ་ཡང་ཁྱད་དུ་མ་གསོད་པརཿ རྒྱུ་འབྲས་རྣམ་བཞག་ཐེག་པའི་བབཿརྫོགས་པ་ཆེན་པོའི་ལམ་སྟེགས་ཡིནཿརང་བཞིན་རྫོགས་པ་ཆེན་པོ་ཡིཿ ཁྱད་ཆོས་བླ་ན་མེད་པའོཿ རྩོལ་མེད་ཁྲེགས་ཆོད་ཐེག་པའི་མཆོགཿ ས་མ་ཡཿ རྒྱ་རྒྱ་རྒྱཿ དེ་ནས་སྐུ་གསུམ་བཞུགས་གནས་སུཿ སྐུ་གསུམ་དུས་དང་འདུག་སྟངས་དངཿགཟིགས་སྟངས་གསུམ་གྱིས་འོད་གསལ་གྱིཿརང་སྣང་ཡེ་ཤེས་མངོན་དུ་བྱེདཿ རྟེན་གྱི་སྒྲོན་མ་དག་པ་གསུམཿབརྟེན་པའི་ཡེ་ཤེས་དེ་ལྟར་ལྡནཿ ཉམས་སུ་བླངས་པས་སྣང་བ་བཞིའིཿ རྟགས་ཚད་རིམ་བཞིན་ཤར་བའི་ཚེཿསྤྱོད་པ་སྒོ་གསུམ་ཉིད་ལ་སྟོནཿ ཚད་ནི་རྨི་ལམ་སྣང་བས་འཛིནཿརྣལ་འབྱོར་དབང་པོ་ཡང་རབ་ཀྱིསཿ ཅིག་ཆར་ཉིད་དུ་ཆོས་ཉིད་ཟདཿརིམ་རྩོལ་ཅན་སོགས་མ་ངེས་ཏེཿ གང་ཡང་བརྩོན་པ་རབ་ལ་མཆོགཿདེ་ལ་དམིགས་པའི་རྣོ་འདོན་ནིཿ མཚོ་རྒྱལ་དཀར་སེར་དམར་ལྗང་ལྔཿཟླ་བ་ལྔ་ལ་རིགས་ལྔར་བསྒྱུརཿ དྭངས་མའི་ཁམས་ལྔས་སྙིགས་མ་ལྔའིཿགཟུང་འཛིན་སྒྲིབ་པ་འཇའ་ཚོན་ལྟརཿ སྦྱང་བའི་གདམས་ངག་ཟབ་མོ་དེསཿཟག་ཕུང་འཇའ་ལུས་འགྲུབ་པར་འགྱུརཿ འདི་ནི་ཤིན་ཏུ་ཟབ་པའོཿ དེ་ཡང་ཨོ་རྒྱན་པདྨ་དངཿབཱི་མ་ལ་དང་མཚོ་རྒྱལ་གསུམཿ གདམས་ངག་མི་འདྲ་རྣམ་གསུམ་གྱིཿགནད་ཏིག་དཔལ་བེའུ་རྒྱ་ཅན་ལཿབརྟེན་ན་ཚེ་ལས་འདི་ཉིད་དུཿ བྱང་ཆུབ་ཐོབ་པར་གདོན་མི་ཟཿ ས་མ་ཡཿ རྒྱ་རྒྱ་རྒྱཿ དེ་ནས་འོད་གསལ་ཟུང་འཇུག་དོནཿ ཤིན་ཏུ་ཟབ་པའི་མུན་ཁྲིད་ནིཿསྐར་གསེང་ཅུང་ཟད་མེད་པ་ཡིཿཁང་པ་ཕྱི་ནང་གསུམ་པའི་ནངཿ རྣལ་འབྱོར་དང་པོར་བསྐྱེད་རིམ་་་་་་་་་་་་ཿ༼མ་ཡིག་མི་གསལ། ༽དེ་ནས་ལུས་གནད་བསྲངས་ནས་སུཿ ནམ་མཁར་སྤྱན་གསུམ་ལྟ་སྟངས་ཀྱིསཿ ཁམས་གསུམ་མཐུན་པའི་སྣང་བ་འཆརཿདེ་ནས་རྟགས་བཅུ་རིམ་བཞིན་འབྱུངཿ རླུང་གི་གནད་དང་ལྡན་པ་ཡིསཿ སྣང་གསུམ་དྲི་མའི་བག་ཆགས་སྦྱངསཿའོད་གསལ་ལྷན་ཅིག་སྐྱེས་པ་འཆརཿདེ་ལ་འདུ་འབྲལ་མེད་པ་ཡིསཿརོ་གཅིག་ཉིད་དུ་མཉམ་པར་བཞགཿ དེ་ཡང་མཚོ་རྒྱལ་ལ་སོགས་པའིཿ ལྷ་སྐུ་དྭངས་མར་སེམས་འཛིན་དངཿ གཏད་མེད་ངང་དུ་ལ་བཟླ་སོགསཿ ཕུང་པོ་འཇའ་སྐུར་བསྒྱུར་བ་དངཿ རྡུལ་ཆ་ཕྲ་བར་དེངས་པ་སོགསཿགདམས་ངག་རྣོ་སོའི་ཁྱད་པར་ཡོདཿ མུན་ཁྲིད་ཟླ་གསང་ཞེས་བྱ་བཿ སྒོ་གསུམ་ཞེན་འཛིན་དག་པ་དངཿ འཇིག་རྟེན་ཆོས་དང་རྒྱང་རིང་ཞིངཿགཞན་དང་སྤྱོད་ལམ་མ་འདྲེས་པཿ རྣལ་འབྱོར་བརྩོན་པའི་གྲོགས་སུ་འགྱུརཿའདི་ནི་ཐེག་མཆོག་བསྒོམ་པ་ཡིཿ ཁྱད་པར་བླ་ན་མེད་པ་ཡིནཿ མཚན་མོ་རྨི་ལམ་འོད་གསལ་བསྲེསཿརྨི་ལམ་དང་ནི་ཉིན་སྣང་གཉིསཿ སྣང་ཚུལ་གཅིག་པུར་གཏན་ལ་དབབཿདང་པོ་ཤེས་ཤིང་བར་དུ་དགཿ ཐ་མ་རང་བཞིན་འོད་གསལ་འགྱུརཿའདི་ནི་རྨི་ལམ་གདམས་པ་ཡིནཿ ས་མ་ཡཿ རྒྱ་རྒྱ་རྒྱཿ ཚེ་འདིར་བརྩོན་པ་ཞན་པ་ཡིསཿསྒོ་གསུམ་འཁྲི་བ་མ་ཆོད་ནཿ འཆི་ཁའི་ཉམས་ལེན་འཕོ་བའི་ཁྲིདཿརང་ཉིད་མཚོ་རྒྱལ་ཁ་དོག་ལྔཿ ཁམས་དང་མཐུན་པ་དེ་ལྟར་བསྒོམསཿདེ་ཡི་འཁོར་ལོའི་དབུས་ཉིད་དུཿ དྭངས་མའི་ཐིག་ལེ་འོད་ལྡན་པཿ སྟེང་འོག་རླུང་གི་སྦྱོར་བས་བསྐུལཿ ཨ་ཡིག་ཉེར་གཅིག་གིས་བཏེགས་ཏེཿསྤྱི་བོར་ཚངས་པའི་བུ་ག་ནསཿ ནམ་མཁར་མཚོ་རྒྱལ་ཐུགས་ཀ་རུཿ ཐིམ་པར་བསམ་ལ་ཧིཀ་སྒྲ་སྒྲོགསཿ དེ་ལྟར་དང་པོ་ཡང་ཡང་བསྒོམསཿ ཚངས་བུག་རྡོལ་ཞིང་སྐྲ་བྱི་ཞིངཿཟ་བྲུག་རྨ་དང་ཆུ་སེར་འབྱུངཿ དེ་ནི་ཕྱི་ཡི་འབྱུང་རྟགས་ཡིནཿསེམས་ནི་གྱེན་དུ་གཡེང་ཞིང་མཆེདཿ རྨི་ལམ་རྟག་ཏུ་གྱེན་དུ་འཛེགསཿདེ་ནི་ནང་གི་འབྱོང་རྟགས་ཡིནཿ མཁའ་འགྲོའི་ཐུགས་དང་རང་སེམས་གཉིསཿདབྱེར་མེད་རྟོགས་ན་འཕོ་ཡུལ་བྲལཿ རྟག་ཏུ་རྟེན་མེད་ནམ་མཁའི་གནསཿཡོད་པར་སྣང་ཞིང་རྨི་ལམ་རྨིཿ སྒོ་གསུམ་ཞེན་པ་རང་སར་དགཿདེ་ནི་གསང་བའི་འབྱོང་རྟགས་ཡིནཿ གཞན་ལ་སྦྱར་ན་སྙིང་རྗེས་བློསཿསྐུ་གསུམ་ཡེ་ཤེས་དགོངས་པའི་གནདཿ དམིགས་པ་དེ་བཞིན་བསྒྱུར་བ་ཡིསཿདུད་འགྲོའང་ཐར་བའི་ལམ་ལ་སྦྱོརཿ ལས་ལ་སྦྱར་ཚེ་ཟས་ནོར་གཉེནཿགཅེས་པ་ལིང་བསྐྱུར་འཁྲི་བ་བཅདཿ དབེན་པའི་གྲོགས་མེད་གཅིག་པུར་གནསཿརྩ་ཐིག་རླུང་གི་གནད་ལྡན་པརཿ སྔར་བཞིན་དམིགས་པ་ངར་བཏོན་པསཿརྣམ་ཤེས་འཕོ་བར་ཐེ་ཚོམ་མེདཿ དེ་ཚེ་འཇའ་དང་མེ་ཏོག་ཆརཿདྲི་ཞིམ་རླུང་ལྡང་སྤྱི་གཙུག་ནཿ རླངས་པ་འཕྱུར་སོགས་རྟགས་འབྱུང་ངོཿརྒྱུན་དུ་འཕོ་བ་སྦྱང་བའི་ཚེཿ ཐུན་མཐར་སྤྱི་བོར་མཚོ་རྒྱལ་ཉིདཿཚེ་ཡུམ་ལྷ་མོ་ཙནྚ་ལཱིའིཿ རྣམ་པར་བྱོན་ནས་སྙིང་དབུས་བཞུགསཿ རླུང་ཁུག་གསུམ་གྱི་ཡུན་དུ་བསྒོམསཿ ཚེ་ཡི་བདག་པོ་ངེས་པར་འགྲུབཿ སྐབས་སུ་ཕུང་པོ་གཟན་བསྒྱུར་སོགསཿབར་ཆད་སེལ་བའི་ཐབས་ལ་འབདཿ དེ་ལྟར་ཨོ་རྒྱན་པདྨ་ངསཿམཚོ་རྒྱལ་ཕག་མོ་ཁྱེད་ཉིད་ལཿ གཏད་པའི་ཉམས་ལེན་ཟབ་ཆོས་དྲུགཿཤིན་ཏུ་ཟབ་པའི་མཐར་ཐུག་པཿ མཁའ་འགྲོའི་ཕྱི་ནང་གསང་བ་གསུམཿདཀོན་མཆོག་བདག་ཉིད་ཤེས་པའི་མཆོགཿ རྣལ་འབྱོར་གསུམ་གྱི་སྤྱོད་ཡུལ་དུཿབསྟན་ནོ་དེ་ལྟར་ཉམས་སུ་ལོངསཿ ཟབ་མོའི་རྒྱུད་སྡེ་ཆོས་དྲུག་གིཿ གླེགས་བམ་ཡི་གེ་མཐོང་བའངཿ ངན་འགྲོའི་གནས་སུ་མི་ལྟུང་ཞྀངཿརིམ་བཞིན་བདེ་ནས་བདེ་བར་འགྲོཿ ཉམས་སུ་ལེན་རྣམས་ཚེ་ལུས་འདིརཿགྲོལ་བར་མ་གྱུར་བདག་གིས་བསླུསཿ འོན་ཀྱང་བརྩོན་པ་ཆེ་ཆུང་གིསཿཡོན་ཏན་ཁྱད་པར་དེ་ཙམ་སྟེཿ དེ་ཕྱིར་རྟག་ཏུ་སྙིང་རྡོ་སྲནཿབཙུགས་ནས་སྒྲུབ་པ་ནན་ཏན་མཛོདཿ གུ་རུ་བདག་ཀྱང་རྒྱ་གར་དུཿལྔ་སྟོང་བགྲང་བྱར་བསྒོམ་བསྒྲུབས་འབདཿ མཚོ་རྒྱལ་ཉིད་ཀྱང་བོད་ཡུལ་འདིརཿལོ་བརྒྱའི་བར་དུ་ཆོས་ལ་བརྩོནཿ བཱི་མ་མི་ཏྲའང་དེ་བཞིན་ཏེཿ དུས་གསུམ་རྒྱལ་བའི་གདུང་འཚོབ་རྣམསཿཆོས་ལ་བསླབ་སྦྱངས་སྒོམ་སྒྲུབ་སོགསཿཉམས་ལེན་སྤྱོད་པ་གཞན་བསྟན་ནཿ སོ་སྐྱེས་ཕལ་བ་སྨོས་ཅི་དགོསཿ གོ་རྟོགས་མ་ནོར་སྐལ་བ་ཅནཿཚེ་འདིའི་བསླུ་བྲིད་ཕྱི་མའི་སྐྱོནཿ གསེར་དང་བོང་བ་ཆ་མ་སྙོམསཿའཁྲུལ་བའི་སྣང་བས་བཅིངས་པ་ནིཿ ཕན་གནོད་ལ་སོགས་ཉེས་རྒྱུན་ཆདཿའཁྲུལ་མེད་ཟང་ཐལ་ནམ་རྟོགས་ཚེཿ པདྨ་ང་ཕྱིར་སླེབ་པ་ཡིནཿབདེ་ཆེན་རྒྱུན་ཆད་མེད་པའི་དོནཿ མངོན་གྱུར་མཚོ་རྒྱལ་ཉིད་དང་འཕྲདཿའདོད་ཡོན་ཐུག་ཕྲད་རང་གྲོལ་ནཿ བཱི་མ་ལ་ཡི་རྗེས་སུ་སླེབཿ ཤིང་རྟའི་སྲོལ་འབྱེད་རྣམ་གསུམ་གྱིསཿ ཐུགས་ཀྱི་ཟབ་གནད་བཅུད་ཕུལ་འདིཿསྔགས་བདག་ལྕམ་དྲལ་གསུམ་གྱིས་སྲུངསཿ ལས་ཅན་བུ་དང་འཕྲད་པར་ཤོགཿ ས་མ་ཡཿ རྒྱ་རྒྱ་རྒྱཿགཏེར་རྒྱཿ སྦས་རྒྱཿ གཏད་རྒྱཿ ཟབ་རྒྱཿ གསང་རྒྱཿགུ་ཧྱཿབརྡ་ཐིམཿ ཨྠིྀཿཞེས་རྒྱ་རོང་བྲག་ལྷ་མགོན་པོའི་ཤར་ཕྱོགས་གེ་སར་དམག་དཔོན་རིའི་དབེན་གནས་སུ་ལྷོ་ཕྱོགས་ཆོས་ཀྱི་བདག་པོ་འཇིགས་མེད་ཡེ་ཤེས་བསྟན་འཛིན་རྒྱ་མཚོས་དངོས་རྫས་རིན་པོ་ཆེ་སྣ་ཚོགས་དང་སྐུ་གསུང་ཐུགས་ཀྱི་རྟེན་གྲངས་མང་བཅས་ཡང་ཡང་གསོལ་བ་བཏབ་པའི་ངོར་༧འོད་གསལ་ཐེག་པ་མཆོག་གི་རྣལ་འབྱོར་བ་གསང་བདག་ཆོས་དབྱིངས་རྡོ་རྗེས་ལྷུན་གྲུབ་སྒྱུ་འཕྲུལ་རོལ་བའི་ཆོས་སྡེ་ལས་གཏན་ལ་ཕབ་པའི་ཡི་གེ་པ་ནི་སྐུ་ཞབས་རིན་པོ་ཆེ་ཉིད་ཀྱིས་སོ།། སརྦ་མངྒ་ལཾ།།